*Tämä artikkeli käsittelee paikalla sijainnutta, toista samannimistä hotellirakennusta. Toiminnassa olevasta hotellista on oma artikkelinsa. Hamburger Börs-nimen muista merkityksistä katso täsmennyssivu.*
Hamburger Börs Turun kauppatorin laidalla.
**Original Sokos Hotel Hamburger Börs**, puhekielessä "Pörssi" tai "Börs", oli Turun kauppatorin laidalla sijainnut hotelli, joka kuului Sokos Hotels -ketjuun. Hotellirakennus valmistui vanhan Hamburger Börsin paikalle 1979, ja se purettiin 2019.

Historia
--------

*Katso myös: Hamburger Börs*
Frithiof Strandellin suunnittelema vanha osa Kauppiaskadulla.
Hotellin juuret ulottuvat vuoteen 1894, jolloin paikalle avattiin ravintola Hamburger Bierhalle. Kolme vuotta myöhemmin talo sai nimen Hamburger Börs. Ravintolan osti tuolloin vasta 28-vuotias neiti Wallina Valtin. Valtin rakennutti uusinta tyyliä olevan hotellin ravintolan yhteyteen. Vuonna 1904 Hamburger Börs aloitti hotellitoiminnan. Aluksi käytössä oli 14 huonetta, jotka olivat ajan mittapuun mukaan täydellisesti varusteltuja: hotellilla oli oma voimalaitos ja jokaisessa huoneessa oli sähkö ja puhelin. Valtinin aikana hotellista tuli arvossa pidetty ja maineikas, ja se oli tunnettu myös laadukkaasta ohjelmatarjonnasta. Yritys oli Valtinin hallussa vuoteen 1947, jolloin hän myi omistuksensa Turun Osuuskaupalle. Wallina Valtin oli persoonallinen, tomera johtaja, joka muun muassa suurlakon aikana vuonna 1905 torjui paistinpannu kädessä lakkolaisten hyökkäyksen hotelliinsa.

Hamburger Börsin torinpuoleinen osa purettiin vuonna 1976, ja tilalle rakennettiin uusi rakennus. Kauppiaskadun varrella sijaitseva vanhempi rakennus kuitenkin säilytettiin.

Börsin avajaiset olivat 1. helmikuuta 1979. Huoneita oli tällöin 160 ja vuodepaikkoja 323. Tällöin ravintoloina toimivat vanhan puolen yläravintola Börs I sekä alakerroksessa olevat Steak Börs ja venäläistä ruokaa tarjoava Kalinka. Hotellin ala-aulassa oli Café Valtin ja rakennuksessa toimi myös ohjelmallinen yöravintola Börs Club.

Purkaminen
----------

Sokos Hotel Hamburger Börs -hotellin purkaminen syksyllä 2019 samaan aikaan Toriparkin rakentamisen kanssa.
Turun Osuuskauppa luopui Hamburger Börsistä keväällä 2019 ja hotellitoimintaa jatkamaan tuli Scandic. Lähi-Tapiola ja Scandic ensin suunnittelivat remontoivansa torinpuoleista hotellirakennusta, mutta päätyivät siihen, että uuden hotellirakennuksen rakentaminen tulisi vain hieman kalliimmaksi kuin vanhan rakennuksen perusteellinen remontti. Vanhan hotellirakennuksen purkaminen aloitettiin 2019 ja uusi rakennettiin tilalle. Uusi 272:n huoneen hotelli Scandic Hamburger Börs avattiin syksyllä 2021.

Palvelut
--------

Hotellissa oli 346 huonetta. Se oli pitkään Suomen suurin Sokos-hotelli, kunnes paikan vei Sokos Hotel Presidentti Helsingissä. Sen jälkeenkin Hamburger Börs pysyi Turun suurimpana hotellina. Börsissä oli useita ravintoloita: seurustelu- ja ruokaravintola Oscar Pub&Grill, ShamRockCafe, Börs Bar&Café, bistro Frans & Emilie, yökerho Börs Night Club, tilausravintola YläBörs ja Börsin Puisto.

Kulttuurissa
------------

Wallina Valtinista ja hotellista kertova musiikkinäytelmä *Hamburger Börs – ja häntä kaikki rakastivat* sai ensi-iltansa Turun kaupunginteatterissa 10. syyskuuta 2010. Näytelmän kirjoittaja Harriet Nylund-Donner joutui metsästämään tietoja Valtinista Ruotsista asti. Tarina alkaa vuodesta 1898 ja päättyy 1930-luvulle. Näytelmässä on paljon faktaa mutta paljon keksittyäkin, kertoo kirjailija Nylund-Donner.

Lähteet
-------

1. ↑  Turussa jytisee paraatipaikalla: legendaarista Hamburger Börs -hotellia puretaan – korjaaminen olisi tullut lähes yhtä kalliiksi kuin uuden rakentaminen *Iltalehti.fi*.  31.07.2019. Viitattu 9.12.2019.
2. 1 2  Hamburger Börsin historia kiehtoo.  *Yhteishyvä*, 2010. vsk, nro 8, s. 84.
3. ↑  Harri Andersson: Kansanliikkeen hillitty/hillitön charmi *Aurora-lehti*. Turun yliopisto.  Arkistoitu 8.8.2007. Viitattu 26.9.2010.
4. ↑  Hamburger Börs laajentunut ja uudistunut *Suomen Turku -lehti*.  No:1 1979. Turkuseura.  Arkistoitu 5.7.2018. Viitattu 5.7.2018.
5. 1 2  Turun perinteikkäin hotelli uudistuu – TOK luopuu Hamburger Börsistä, tilalle Scandic *Yle Uutiset*. Viitattu 18.10.2017.
6. ↑  Turun kaupunkikuvaan suunnitteilla iso muutos – Legendaarinen Hamburger Börs halutaan purkaa *Ilta-Sanomat*.  15.9.2018. Viitattu 16.9.2018.
7. ↑
8. ↑  Tammenheimo, Peter: Uudistunut Hamburger Börs avaa ovensa *Aromi*.  17.11.2021. Viitattu 6.1.2022.

Aiheesta muualla
----------------

* Sokos Hotels
* Hamburger Börsin ravintolat (Arkistoitu – Internet Archive)